Laukaan Vihtavuoren räjähdetehtaan räjähdysvaara ja evakuointi

**Laukaan Vihtavuoren räjähdetehtaan räjähdysvaara ja evakuointi** oli Suomen sen hetkisen historian suurin rauhanajan evakuointi. Vaaratilanne syntyi, kun räjähdejätettä sisältänyt jätekontti kuumeni Oy Forcit Ab:n räjähdetehtaalla 9. heinäkuuta 2013 Laukaan Vihtavuoressa. Kuumentunut kontti oli varastoitu 200 muun jätekontin kanssa vain noin viiden metrin päähän varastosta, jossa säilytettiin tehtaan valmistamia räjähdysaineita. Riskinä oli, että pahimmillaan alueella olisi voinut tapahtua räjähdys, jonka painevaikutus olisi voinut levitä 1,3 kilometrin etäisyydelle räjähdyspaikasta. Pelastuslaitos huomioi myös tehdasalueella sijainneet Eurenco Vihtavuori Oy:n omistamat eetteri- ja happosäiliöt vaara-alueen kokoa arvioidessaan. Jätekonttien varastointi oli tapahtunut ilman Turvallisuus- ja kemikaaliviraston (Tukes) lupaa.

## Evakuointi
Keski-Suomen pelastuslaitos antoi alueelle vaaratiedotteen 10. heinäkuuta 2013 kello 7.00. Vaaratilanteen vuoksi Vihtavuoren alueen noin 2&nbsp;100 asukasta evakuoitiin vaara-alueelta. Laukaantie (637) suljettiin Leppäveden kylän kohdalta sekä Laukaan kirkonkylällä. Poliisi ohjasi autoilijat vanhalle Laukaantielle (640). Myös tie Leppävedeltä Tikkakoskelle (638) suljettiin kokonaan. Tehtaan vieressä kulkenut rautatie ja tehtaan yläpuolinen ilmatila suljettiin. Yksi poliisipartio sekä Pioneerirykmentin virka-apuosasto sekä kymmenen linja-autoa oli käytettävissä alueen evakuointiin. Alueella sijainnut päiväkoti evakuoitiin Leppäveden päiväkodin tiloihin. Varusmiehet kävivät jokaisella ovella ilmoittamassa heti tapahtuvasta evakuoinnista. Vihtavuoren taajama oli evakuoitu kello 12.36 mennessä. Kunnan tekninen työnjohtaja, tekninen johtaja, sosiaalijohtaja ja kunnanjohtaja sekä sosiaalityöntekijöitä osallistui toimintaan. Evakuoidut vastaanotettiin Sydän-Laukaan koulukeskukseen. Vanhukset ja liikuntarajoitteiset otettiin vastaan Laukaan kunnan päiväsairaalaan. Kunnan keskuskeittiö valmisti ruokaa evakuoiduille sekä pelastustöihin osallistuville. Hätäkeskus hälytti Vapaaehtoisen pelastuspalvelun kello 6.57. Pari Suomen Punaisen Ristin ensiapuryhmää hälytettiin ja ne tulivat paikalle 8:30. Kriisikeskus Mobile ja Kirkon henkisen huollon (HeHu) maakunnallinen johto hälytettiin paikalle kello 8.55. Evakuointikeskuksena toimineen Sydän-Laukaan koulukeskuksen ATK-luokka avattiin evakuoitujen käyttöön. Koululle tilattiin vartiointi. Televisio pidettiin avoinna auditoriossa. Lastenhoitopaikka järjestettiin  Mannerheimin Lastensuojeluliiton paikallisyhdistyksen kanssa. Lemmikeiden kanssa saapuneille järjestettiin oma tila. Evakuoiduille alettiin järjestämään lattiamajoitusta koululle sekä lapsiperheille hotellimajoitusta. Patjoja järjestettiin koululle Keuruulla toimivasta kristillisestä leirikeskuksesta ja huopia Tikkakoskelta Ilmavoimien varuskunnasta. Koululle ilmoittautui  noin 180 evakuoitua. Näistä moni siirtyi sukulaisten tai tuttaviensa koteihin. Kunnan päiväsairaalaan evakuoitiin yhteensä 20 henkilöä. Monelta evakuoidulta lääkkeet olivat jääneet kotiin. Laukaan apteekki sopi terveyskeskuksen johtavan lääkärin ja KELA:n kanssa, että se voi antaa lääkkeet niille, joiden tiedot olivat apteekin asiakasreksiterissä ja vaikka KELA:n kolmen kuukauden sääntö ei lääkekorvausten osalta toteutunutkaan. Apteekki sai hyvittää asiakkaalle suorakorvauksen ja asiakkaat eivät näin kärsineet tilanteesta. 

Vihtavuoren evakuointi voitiin purkaa ja tiet avata saman vuorokauden illalla, kun vaaratilanteen aiheuttanut jätekontti saatiin siirrettyä pois konttirivistöstä. Savuavaa konttia oli jäähdytetty puolustusvoimien raivausrobotin avulla vedellä. Laukaan kunnalle evakuoinnista tuli 7 700 euron kulut evakuointipaikan järjestämisestä mutta kunta ei hakenut vahingonkorvauksia mistään. 

Osana onnettomuustutkintaa evakuoiduille lähetettiin kysely tilanteen jälkeen. Vastauksia saatiin yhteensä 208. Erityisesti odotettiin tietoa siitä, että milloin paluu on mahdollinen. Viranomaisten evakuointimääräys ei saavuttanut kaikkia. Kaksi kolmasosaa vastanneista oli kuitenkin tyytyväisiä tiedonkulun onnistumiseen. Kouluarvosanojen keskiarvo oli 7,6. Joukossa oli sekä nelosia että kymppejä. Kotiin yksin jääneet lapset ja lemmikit huolettivat. Evakuointia toteuttaneet varusmiehet saivat kiitosta. Yli puolta vastanneista huolestutti alueelle jääneen omaisuuden kohtalo. Pelättiin ilkivaltaa ja mahdollisia varkaita. Evakuointipaikan järjestelyjä kiiteltiin.  

## Tutkinta ja oikeudenkäynti
Poliisi, Onnettomuustutkintakeskus ja Tukes käynnistivät tutkinnat tapahtumista. Keski-Suomen käräjäoikeus tuomitsi 22. kesäkuuta 2017 räjähderikoksesta ja ympäristörikkomuksesta Forcit Oy:n 40&nbsp;000 euron yhteisösakkoon sekä menettämään laiminlyönneistä saadun hyödyn, 25&nbsp;000 euroa, valtiolle. Neljälle Forcit Oy:n työntekijälle määrättiin sakkoja räjähderikoksesta sekä kahdelle näistä sakkoja myös ympäristörikkomuksesta. Onnettomuustutkintakeskus antoi neljä suositusta:

## Lähteet